Diari Oficial de la Generalitat Valenciana


Sumari del DOGV 9616, del 13-06-2023 (2023/6083)

RESOLUCIÓ de 30 de maig de 2023, de la directora general de Relacions amb Les Corts, de la Presidència de la Generalitat, per la qual es publica l'addenda per la qual es procedeix a la pròrroga de l'acord administratiu entre la Generalitat (Regne d'Espanya), a través de la Conselleria d'Educació, Cultura i Esport, i el Servei Cultural de l'Ambaixada de França-Institut Français d'Espanya, en desplegament de l'acord marc entre el Govern del Regne d'Espanya i el Govern de la República Francesa, per a afavorir la col·laboració entre totes dues institucions en matèria de programes educatius, lingüístics i de formació professional.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9616

Data del DOGV
:   13-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6083


Data del document
:   30-05-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 30 de maig de 2023, de la directora general de Relacions amb Les Corts, de la Presidència de la Generalitat, per la qual es publica l'addenda per la qual es procedeix a la pròrroga de l'acord administratiu entre la Generalitat (Regne d'Espanya), a través de la Conselleria d'Educació, Cultura i Esport, i el Servei Cultural de l'Ambaixada de França-Institut Français d'Espanya, en desplegament de l'acord marc entre el Govern del Regne d'Espanya i el Govern de la República Francesa, per a afavorir la col·laboració entre totes dues institucions en matèria de programes educatius, lingüístics i de formació professional. [2023/6083]  
  
La Generalitat, a través de la Conselleria d'Educació, Cultura i Esport, i el Servei cultural de l'Ambaixada de França-Institut Français d'Espanya han subscrit, prèvia tramitació reglamentària, el dia 3 d'abril de 2023, l'addenda per la qual es procedeix a la pròrroga de l'acord administratiu, en desenvolupament de l'acord marc entre el Govern del Regne d'Espanya i el Govern de la República Francesa, per a afavorir la col·laboració entre totes dues institucions en matèria de programes educatius, lingüístics i de formació professional, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 11 de maig de 2023 i número 429/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 30 de maig de 2023.- La directora general de Relacions amb Les Corts: Ana Belén Domínguez Cana.  
  
  
Addenda per la qual es procedeix a la pròrroga de l'Acord administratiu entre la Generalitat de la Comunitat Valenciana (Regne d'Espanya), a través de la Conselleria d'Educació, Cultura i Esport de la Comunitat Valenciana i el Servei cultural de l'Ambaixada de França-Institut Français d'Espanya, en desenvolupament de l'acord marc entre el Govern del Regne d'Espanya i el Govern de la República Francesa, per a afavorir la col·laboració entre totes dues institucions en matèria de programes educatius, lingüístics i de formació professional.  
  
Reunits, d'una part, la consellera d'Educació, Cultura i Esport de la Generalitat de la Comunitat Valenciana (Regne d'Espanya), Raquel Tamarit Iranzo, en virtut del Decret 12/2022, de 14 de maig, del president de la Generalitat de la Comunitat Valenciana, pel qual es nomena la persona titular de la Conselleria d'Educació, Cultura i Esport, i de l'article 79 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les consellerias de la Generalitat, que actua en execució de les competències atribuïdes per l'article 4 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i per l'article 6.3 del Decret 176/2014, de 10 d'octubre, del Consell, que regula els convenis que subscriga la Generalitat i el seu registre, i autoritzada per a subscripció del present conveni per Acord del Consell de data 28 d'abril de 2023.  
  
D'una altra part, Eric Tallon, conseller Cultural i director general de l'Institut Français d'Espanya (CIP IFE: S5927954P), nomenat per ordre del Ministeri d'Europa i d'Afers exteriors francés amb data del 15 de febrer de 2021.  
Reconeixent-se mútuament tots dos signants en la qualitat en la qual intervenen, capacitat suficient per a subscriure el present acord administratiu a l'empara de l'aplicació de l'Acord marc entre el Govern del Regne d'Espanya i el de la República Francesa relatiu a la col·laboració en matèria de programes educatius, lingüístics i culturals dels centres escolars de tots dos Estats, fet a Madrid el 16 de maig de 2005 (BOE 268, 04.11.2017).  
Es proposen  
Primer. Que entre el Govern del Regne d'Espanya i el de la República Francesa està vigent l'Acord marc esmentat amb anterioritat, l'entrada en vigor de la qual està publicada en el Boletín Oficial del Estado número 268, de 4 de novembre de 2017.  
Segon. Que la Generalitat de la Comunitat Valenciana, a través de la Conselleria d'Educació, Cultura i Esport, conscient de la importància de l'ensenyament-aprenentatge de la llengua francesa en els centres docents públics de la Comunitat Valenciana, estima necessari com a suport al currículum d'aquesta, renovar l'acord amb el Servei Cultural de l'Ambaixada de França a Espanya que permeta la ulterior signatura d'acords amb les Acadèmies i organismes públics francesos. Per aquest motiu, en data 3 d'abril de 2019 es va subscriure l'Acord administratiu entre la Generalitat de la Comunitat Valenciana, a través de la Conselleria d'Educació, Investigació, Cultura i Esport, i el Servei Cultural de l'Ambaixada de França-Institut Français d'Espanya, en desenvolupament de l'Acord marc entre el Govern del Regne d'Espanya i el Govern de la República Francesa per a afavorir la col·laboració entre totes dues institucions en matèria de programes educatius, lingüístics i de formació professional amb una vigència de quatre anys.  
Per tot l'anteriorment exposat, els signants subscriuen el present acord administratiu conforme als següents punts:  
  
Primer  
El present acord té per objecte procedir a la pròrroga de l'acord administratiu subscrit el 3 d'abril de 2019, que té per finalitat regular el marc de col·laboració entre la Generalitat a través de la Conselleria d'Educació, Cultura i Esports de la Comunitat Valenciana i el Servei Cultural de l'Ambaixada de França a Espanya, en matèria d'educació i de Formació Professional.  
  
Segon  
El present acord es configura com un marc estable de col·laboració i coordinació entre la Conselleria d'Educació, Cultura i Esport de la Comunitat Valenciana i el Servei Cultural de l'Ambaixada de França a Espanya, per al desenvolupament de les actuacions objecte d'aquest.  
  
  
Tercer  
Amb la finalitat de fer efectiu el punt segon del present Acord, la Conselleria d'Educació, Cultura i Esport de la Comunitat Valenciana i el Servei Cultural de l'Ambaixada de França a Espanya es comprometen a establir accions que concreten les següents línies d'actuació:  
  
1. Desenvolupar i reforçar les relacions existents entre l'Institut Français d'Espanya i la Conselleria d'Educació, Cultura i Esport de la Comunitat Valenciana amb la finalitat de promoure l'ensenyament del francés en els centres educatius i de formació professional de la Comunitat Valenciana.  
2. Valorar la importància que té per a l'alumnat el coneixement d'altres idiomes i altres cultures de l'espai europeu i facilitar els intercanvis lingüístics i educatius entre els centres escolars i de formació professional que depenen de la conselleria competent en matèria d'educació i els establiments escolars francesos a través d'acords amb socis educatius francesos (Académies).  
3. Incrementar la participació conjunta de la comunitat educativa valenciana i francesa en actuacions europees del Programa de la Unió Europea «Erasmus+» per a l'Educació, la formació, la joventut i l'esport per al període 2021-2027.  
4. Participar en programes que tinguen per objecte la millora de la competència lingüística en llengua francesa per part de l'alumnat i el professorat de la Comunitat Valenciana dels nivells no universitaris, així com el coneixement de la cultura i la realitat franceses en particular gràcies a la implantació de programes d'educació bilingüe, dispositius com el programa de doble homologació d'estudis secundaris Batxibac i el segell de qualitat LabelFrancÉducation, o de les certificacions de llengua francesa DELF Scolaire.  
  
Quart  
En l'àmbit de l'ensenyament general i professional, és la intenció de la Conselleria d'Educació, Cultura i Esport, en el marc de l'educació plurilingüe, possibilitar l'ensenyament i l'aprenentatge de la llengua francesa i en llengua francesa en els centres escolars de la Comunitat Valenciana:  
1. Per a l'ensenyament plurilingüe en llengua francesa:  
a) Intercanvi d'alumnat i de personal docent.  
b) Creació de seccions bilingües de francés.  
c) Implantar i promoure en els centres educatius d'ensenyament secundari el programa de doble homologació d'estudis secundaris Batxibac (Reial decret de 102/2010 del 05.02.2010) per a l'obtenció dels diplomes Baccalauréat i Batxillerat.  
2. Per a l'ensenyament de la llengua francesa:  
a) Desenvolupar el programa d'auxiliars de conversa en llengua francesa en els establiments escolars amb la finalitat de promoure i donar suport a l'aprenentatge de la llengua francesa i en la llengua francesa.  
b) Afavorir la participació dels docents de la comunitat autònoma en la plataforma IFProfs Espanya, administrada per l'Institut Français d'Espanya com a espai d'optimització de recursos i d'intercanvi d'informació.  
c) Promoure el DELF i el DALF, certificacions oficials de llengua francesa.  
d) Induir sinergies de treball amb els centres educatius dependents de l'Agència per a l'Ensenyament Francés a l'Estranger.  
3. Per a la formació professional  
a) Promoure l'ensenyament del francés en els centres de formació professional.  
b) Promoure els intercanvis d'alumnat i de personal docent de la Comunitat Valenciana amb França.  
c) Participació en projectes d'intercanvi de bones pràctiques per als docents i els equips directius.  
  
Cinqué  
El Servei Cultural de l'Ambaixada de França a Espanya en el marc de l'educació plurilingüe, participarà estretament en l'elaboració i la realització d'aquest programa segons les orientacions definides per la Comissió Tècnica de Seguiment (veure punt sisé), de conformitat amb el que es disposa en el punt seté. Aquest col·laborarà en particular amb la Conselleria d'Educació, Cultura i Esport de la Comunitat Valenciana en els següents àmbits:  
1. Formació contínua dels professors que imparteixen ensenyaments de la llengua francesa o en llengua francesa mitjançant classes de formació, classes en les universitats d'estiu i seminaris específics dissenyats a tal fi, tant a França com en la Comunitat Valenciana; per tant, s'organitzaran en la Comunitat Valenciana, en estreta col·laboració amb l'Institut Français d'Espanya, unes jornades regionals de formació dirigides als professors de francés i de les disciplines no lingüístiques ensenyades en llengua francesa.  
2. Preparació i desenvolupament de projectes de cooperació amb els Rectorats de les Acadèmies franceses.  
3. Formació dels docents de formació professional i organització d'intercanvis de bones pràctiques amb centres a França per als docents i els equips directius.  
4. Desenvolupament de projectes i concursos per a l'alumnat de francés de l'educació general i professional.  
  
Sisé  
A fi d'aconseguir els objectius d'aquest Acord, es constituirà una Comissió Tècnica de Seguiment, composta per un màxim de dos (2) representants de cadascun dels signants, que vetlarà pel bon desenvolupament d'aquest Acord i es reunirà per a establir el programa de les accions necessàries per a dur-lo a terme. El Servei Cultural estarà representat pel seu conseller Cultural o les persones que aquest designe, i la Conselleria d'Educació, Cultura i Esport de la Generalitat Valenciana estarà representada per la consellera d'Educació, Cultura i Esport o les persones que aquesta designe.  
Els altres membres d'aquesta comissió mixta seran nomenats respectivament per cadascun dels signants d'aquest Acord.  
Les còpies de les actes hauran de ser remeses a la Direcció General de Política Lingüística i Gestió del Multilingüisme.  
  
Seté  
Cada any, la Comissió Tècnica de Seguiment definirà un pla d'acció que precisarà els compromisos necessaris per a la realització dels objectius del present Acord.  
Huité  
Les diferències derivades de la interpretació o de l'aplicació del present Acord es resoldran mitjançant consulta i negociació en el si de la Comissió Tècnica de Seguiment establida en l'estipulació sisena.  
  
  
Nové  
Sense perjudici del que s'estableix en l'estipulació desena següent, el present acord es podrà rescindir en els següents casos:  
a) De comú acord entre els signants.  
b) Unilateralment, mitjançant notificació per escrit a l'altra part amb una antelació mínima de sis mesos.  
c) Per la impossibilitat de complir les clàusules previstes.  
  
Desé  
La present addenda per la qual es procedeix a la pròrroga de l'Acord Administratiu subscrit el 3 d'abril de 2019 tindrà un termini de finalització de quatre anys, comptats a partir de la data de la signatura d'aquest.  
  
Onzé  
Les despeses en els quals puguen incórrer els signants amb la signatura del present document estaran condicionades a l'existència de disponibilitat pressupostària anual ordinària, respectant la legislació vigent.  
  
Dotzé  
El compliment d'aquest acord es farà amb càrrec a la disponibilitat anual ordinària de cadascun dels signants.  
  
Tretzé  
D'acord amb l'article 12 del Decret 105/2017, del Consell, el text del present conveni serà objecte de publicitat en el Portal de Transparència de la Generalitat.  
  
València, 3 d'abril de 2023  
La consellera d'Educació, Cultura i Esport: Raquel Tamarit Iranzo.  
  
El conseller cultural i director general del Institut Français d'Espanya: Eric Tallon.